CELEX: 32021D1923
Language: bg
Date: 2021-11-04 00:00:00
Title: Решение (ЕС) 2021/1923 на Съвета от 4 ноември 2021 година относно мярка за помощ по линия на Европейския механизъм за подкрепа на мира в подкрепа на изграждането на капацитет на Въоръжените сили на Босна и Херцеговина

5.11.2021   
               
               
                  BG
               
               
                  Официален вестник на Европейския съюз
               
               
                  L 391/45
               
            
         РЕШЕНИЕ (ЕС) 2021/1923 НА СЪВЕТА
         от 4 ноември 2021 година
         относно мярка за помощ по линия на Европейския механизъм за подкрепа на мира в подкрепа на изграждането на капацитет на Въоръжените сили на Босна и Херцеговина
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     С Решение (ОВППС) 2021/509 (1) на Съвета беше създаден Европейски механизъм за подкрепа на мира (ЕМПМ) за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност съгласно член 21, параграф 2, буква в) от Договора. По-специално в съответствие с член 1, параграф 2, буква б), точка i) от Решение (ОВППС) 2021/509 от ЕМПМ може да се финансират действия за укрепване на капацитета на трети държави и регионални и международни организации, свързани с военни въпроси и въпроси на отбраната.
                  
               
                     (2)
                  
                  
                     Босна и Херцеговина продължава да бъде една от държавите в света с най-много минирани зони, най-вече в резултат на конфликта от 1992/95 г. Наличието на мини и невзривени бойни припаси продължава да бъде основен проблем за сигурността на страната, представлява пряка заплаха за населението и сериозно възпрепятства възстановяването след конфликта, в т.ч. на икономиката. Тези устройства представляват заплаха и за разположения състав по линия на общата политика за сигурност и отбрана (ОПСО) и други служители на ЕС.
                  
               
                     (3)
                  
                  
                     В Дейтънските мирни споразумения, приложение 1-A относно военните аспекти на мирното споразумение и инструкциите на командващия EUFOR към страните, изменение 25, глава 5 се определя задължение на властите на Босна и Херцеговина по отношение на разминиране. В Закона за отбраната на Босна и Херцеговина противоминните действия се определят като една от петте основни мисии на Въоръжените сили на Босна и Херцеговина (ВСБиХ). ВСБиХ е най-голямата организация в Босна и Херцеговина, провеждаща разминирането; нейните стандартни оперативни процедури са създадени с оглед разчистване на мини и невзривени бойни припаси (НБП) и за програми за обучение с цел повишаване на осведомеността относно риска от НБП. Те са хармонизирани както със стандарта на Босна и Херцеговина за разчистване на мини и НБП, така и със съответните международни стандарти, включително международните стандарти за противоминни действия.
                  
               
                     (4)
                  
                  
                     В заключенията от 1 юли 2021 г. на Комитета по политика и сигурност (КПС) относно стратегическите насоки за Европейския механизъм за подкрепа на мира за периода юли — декември 2021 г. като ключов приоритет за този период е възприета мярката за помощ в подкрепа на ВСБиХ. Целта на мярката за помощ е да се подобри капацитетът на ВСБиХ с оглед на използването му в контекста на участието на Босна и Херцеговина във военни мисии по линия на ОПСО, без да се засяга всяка друга подкрепа за провеждането на разминиране, финансирана от Европейския съюз, и хуманитарното разминиране като цяло.
                  
               
                     (5)
                  
                  
                     В редовния си шестмесечен доклад за операция Althea върховният представител на Съюза по въпросите на външните работи и политиката на сигурност („върховният представител“) последователно подчертава необходимостта от помощ за сапьорския батальон на ВСБиХ.
                  
               
                     (6)
                  
                  
                     При представянето на 36-ия шестмесечен доклад относно операция EUFOR Althea на 9 септември 2021 г. Комитетът по политика и сигурност (КПС) отбеляза, че намирането на решение за подобряване на оперативната способност на сапьорския батальон на ВСБиХ продължава да е спешно необходимо. За тази цел КПС прикани върховния представител да представи предложения за разглеждане, включително по линия на ЕМПМ.
                  
               
                     (7)
                  
                  
                     На 18 октомври 2021 г. Съветът прие заключения относно Босна и Херцеговина/операция EUFOR Althea, в които настойчиво приканва властите на Босна и Херцеговина, с подкрепата на международната общност, да засилят усилията за по-нататъшното обезвреждане на излишни боеприпаси, оръжия и взривни вещества, както и за хуманитарно разминиране.
                  
               
                     (8)
                  
                  
                     С писмо от 8 януари 2020 г. до командващия EUFOR министърът на отбраната на Босна и Херцеговина поиска спешна подкрепа за ВСБиХ под формата на основно сапьорско оборудване, като изтъкна напредналото остаряване на съществуващите материални активи и невъзможността за постигане на поставената цел за пълно разминиране на страната до 2027 г.
                  
               
                     (9)
                  
                  
                     В писмото си от 7 октомври 2021 г. до върховния представител Министерството на отбраната на Босна и Херцеговина повтори искането си към Съюза за подкрепа за ВСБиХ чрез осигуряване на основно сапьорско оборудване с цел повишаване на ефикасността на извършваните от Въоръжените сили дейности по разминиране.
                  
               
                     (10)
                  
                  
                     Мярката за помощ ще бъде изпълнявана, като се отчитат принципите и изискванията, предвидени в Решение (ОВППС) 2021/509, по-специално изпълнението на Общата позиция 2008/944/ОВППС на Съвета (2), и в съответствие с правилата за изпълнението на приходите и разходите, финансирани по ЕМПМ.
                  
               
                     (11)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, и да укрепва принципите на правовата държава и доброто управление в съответствие с Устава на ООН, Всеобщата декларация за правата на човека и международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Министерството на отбраната на Босна и Херцеговина (наричано по-нататък „бенефициерът“), която ще се финансира по линия на Европейския механизъм за подкрепа на мира.
            
            
               2.   Целта на мярката за помощ е да се укрепят и модернизират способностите на сапьорския батальон на ВСБиХ чрез осигуряването на подходящо оборудване. С това ще се допринесе Босна и Херцеговина да може да оказва по-добра защита на цивилното си население и ще се повиши приносът на ВСБиХ към военните операции и мисии по линия на ОПСО, и същевременно ще се засили евроатлантическото сътрудничество и сътрудничеството с Организацията на обединените нации посредством укрепване и модернизиране на способностите на сапьорския батальон на ВСБиХ.
            
            
               3.   За постигането на целта, посочена в параграф 2, чрез мярката за помощ се финансират следните видове оборудване:
               
                           а)
                        
                        
                           мобилност: 34 транспортни превозни средства със задвижване 4×4;
                        
                     
                           б)
                        
                        
                           подкрепа: 34 медицински превозни средства със задвижване 4×4;
                        
                     
                           в)
                        
                        
                           технологии: 150 метални детектора.
                        
                     
            
               4.   Продължителността на мярката за помощ е 30 месеца от датата на приемането на настоящото решение.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е 10 000 000 EUR.
            
            
               2.   Управлението на всички разходи се извършва в съответствие с правилата за изпълнението на приходите и разходите, финансирани по ЕМПМ.
            
            
               3.   Разходите по мярката за помощ са допустими за финансиране в продължение на 48 месеца от датата на приемането на настоящото решение.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че последният спазва изискванията и условията, установени в настоящото решение, като условие за предоставянето на подкрепа по мярката за помощ.
            
            
               2.   Договореностите по параграф 1, включват разпоредби, задължаващи бенефициера да гарантира:
               
                           а)
                        
                        
                           изпълнение от страна на сапьорския батальон на ВСБиХ на приложимото международно право, по-специално на международното право в областта на правата на човека и международното хуманитарно право;
                        
                     
                           б)
                        
                        
                           правилно и ефикасно използване на предоставените по мярката за помощ активи за целите, за които са предоставени;
                        
                     
                           в)
                        
                        
                           достатъчна поддръжка на активите, предоставени по мярката за помощ, за да се гарантират тяхната използваемост и оперативна наличност през целия им жизнен цикъл;
                        
                     
                           г)
                        
                        
                           че активите, предоставени по мярката за помощ, няма да бъдат изгубени или прехвърлени без съгласието на Комитета на механизма, създаден съгласно Решение (ОВППС) 2021/509, в полза на други лица или образувания, различни от посочените в договореностите, в края на техния жизнен цикъл.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, предвидени в параграф 2.
            
         
         
            Член 4
            Изпълнение
            Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ, и в съгласуваност с интегрираната методологична рамка за оценяване и определяне на необходимите действия и проверки по отношение на мерките за помощ по линия на ЕМПМ.
         
         
            Член 5
            Мониторинг, контрол и оценка
            
               1.   Върховният представител гарантира мониторинга на спазването от страна на бенефициера на задълженията, предвидени в член 3. Този мониторинг осигурява осведоменост за контекста и рисковете от нарушаването на задълженията, предвидени в член 3, и допринася за предотвратяването на такива нарушения, включително на нарушенията на международното право в областта на правата на човека и международното хуманитарно право от части на ВСБиХ, подпомагани с мярката за помощ.
            
            
               2.   Контролът след доставяне на оборудването се организира, както следва:
               
                           i)
                        
                        
                           проверка на доставката: сертификатите за доставка по мярката за помощ по линия на ЕМПМ трябва да се подписват от силите — крайни ползвателки, при прехвърлянето на собствеността;
                        
                     
                           ii)
                        
                        
                           контрол на място: бенефициерът предоставя на върховния представител възможността да извършва проверки на място по негово искане.
                        
                     
            
               3.   Върховният представител извършва първоначална оценка на мярката за помощ 18 месеца след доставката на оборудването. Когато е необходимо, това може да включва посещение за проверка на доставеното оборудване на място. След приключване на мярката за помощ се извършва окончателна оценка. Тя включва по-широк процес на изводи от придобития опит.
            
         
         
            Член 6
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509 относно изпълнението на приходите и разходите, в съответствие с член 38 от посоченото решение.
         
         
            Член 7
            Спиране и прекратяване
            КПС може да реши в съответствие с член 64 от Решение (ОВППС) 2021/509 да спре изцяло или частично изпълнението на мярката за помощ.
            Комитетът по политика и сигурност може също да препоръча на Съвета да прекрати мярката за помощ.
         
         
            Член 8
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 4 ноември 2021 година.
            
               
                  За Съвета
               
               
                  Председател
               
               G. DOVŽAN
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).